登三層樓與王仲言聯句
作者：徐璣
朝代：宋

paragraphs: 南州冬日佳，風和霜氣收。
出門訪良友，散策尋清游。
負郭有野趣，荒草带寒流。
信步任所止，款扉得深幽。
初若隠者居，忽上雲中樓。
攬以三層顛，恍與萬象浮。
綠野寬作圍，青山遠相蟉。
凌然欲輕舉，久乃思冥搜。
團團荔枝林，往往叢葉稠。
時於陰木間，略見碧瓦溝。
蒼然晚烟集，紅者楓樹頭。
竚立思轉賒，顧盼目不周。
何意城中身，而對海上州。
要須千幅盡，未可一語酬。
時已梅萼春，景邁浙水秋。
遠地得心賞，良會非宿籌。
黄柑况可餐，綠酒方出篘。
十年真契闊，再見方綢繆。
矧茲天一方，無異水上漚。
把盞不知暮，論文殊未休。
俄驚庭葉落，始覺昏鴉投。
獨憐下弦月，未掛初旬鈎。
絕景尚可揖，歸途諒匪脩。
何當鴈蕩間，相與老一丘。